Extáza (droga)

Extáza (chemicky: 3,4-metylendioxy-N-metylamfetamín, skrátene MDMA; slangové názvy: éčko, emko, ekina, koleso, gula/e, bobuľa, pilulka lásky, koláčik XTC, X, E) je najrozšírenejšia spomedzi tzv. diskotékových, tanečných drog. MDMA, účinnú látku v tabletkách extázy, po prvý raz syntetizovali v roku 1898. Verejnosť však túto drogu takmer 50 rokov prehliadala. Medicínske pokusy použiť drogu ako prostriedok znižujúci chuť do jedenia (anorektikum) alebo „drogu pravdy“ – neboli úspešné, alebo ich zastavili pre „zvláštne vedľajšie účinky“. Extáza (XTC alebo E) sa rozšírila až v súvislosti s techno hudbou – ale zato veľmi razantne. Extáza patrí ku koloritu techno-parties, pretože po jej užití dokáže mládež bez akýchkoľvek problémov pretancovať celé noci. Pilulky sa vyrábajú v rôznych farbách, veľkostiach a s rôznou potlačou.

K povzbudzujúcemu prostriedku z laboratória sa možno dostať pomerne lacno. Jeho základnou zložkou je amfetamín, MDMA je jeho derivát. Pod rovnakým názvom sa predávajú aj príbuzné substancie. Preto sa dajú ich účinky a vedľajšie účinky veľmi ťažko kontrolovať. Pilulky sa často dopĺňajú aj inými, lacnejšími látkami, napr. hroznovým cukrom, mliečnym cukrom, kofeínom, alebo liekmi. Nebezpečné sú najmä preto, že užívateľ často ani nevie, čo skutočne obsahujú. Niektoré kombinácie môžu mať zhubné, ba priam smrteľné následky.

Droga 
Extáza je súhrnný pojem pre psychoaktívne látky z chemickej skupiny metamfetamínu. V mozgu spôsobuje vylučovanie telu vlastných látok serotonínu a dopamínu, ktoré vyvolávajú pocity šťastia a príjemnej pohody. MDEA známy pod názvom EVE, je síce blízky príbuzný MDMA, ale pri jeho pôsobení chýbajú posledne opísané pocity.

Mimoriadne obávaná je kombinácia extázy a ketamínu. Je to anestetikum určené pre kone, veľmi podobné veterinárnym liekom PCP. V predaji je aj čistý ketamín, ktorý sa podáva injekčne, ústne, alebo sa inhaluje. Ketamín poškodzuje mozog a má celkovo katastrofálne účinky.

Hitom sú v súčasnosti rastlinné drogy rozšírené pod názvom herbal extáza. Celkom nesprávne sa o nich šíria fámy, že sú vzhľadom na svoj pôvod neškodné, že sú to vraj akési ekodrogy. Nemožno však zabúdať, že všetky drogy, teda aj tie najhoršie, pochádzajú z rastlín a bylín. Herbal–XTC obsahuje zväčša efedrín, ktorý pochádza z rastliny chvojníka čínskeho. Môže mať veľmi nepríjemné vedľajšie účinky.

Účinky 
Pilulky extázy majú dvojaký účinok: na jednej strane pôsobia (pri nižších dávkach) povzbudzujúco, na druhej však vyvolávajú (pri vyšších dávkach) pseudoilúzie a pseudohalucinácie, ovplyvňujú vedomie a vnímanie.

Okolitý svet sa potom javí farebný a priam neskutočný. Po užití extázy je človek zhovorčivý, má intenzívne pocity spolupatričnosti. Extáza robí ľudí priateľskejšími, potláča pocity únavy a hladu. Jej užívateľ prekypuje energiou. Medzi bezprostredné telesné účinky patrí zrýchlený tep, zvýšený krvný tlak, prehriata pokožka a svrbenie.

Riziká 
Obsah účinných látok v ponúkaných drogách nebýva rovnaký, a preto sa nedá vylúčiť riziko predávkovania. Podľa súčasných poznatkov nedochádza pri miernej a nepravidelnej konzumácii k závislosti, miešanie drog však môže mať osudné následky.

Po ich užití dochádza k odstaveniu varovných telesných systémov – telo sa prehreje a tým vyschýna – nastáva dehydratácia organizmu. Stáva sa tak najmä pri tanci. Následkom môžu byť kolapsy, ba až smrteľné zlyhanie krvného obehu. Čoraz častejšie sa objavuje podozrenie, že extáza poškodzuje aj mozog. Výsledky pokusov na zvieratách ukázali, že extáza zničila u myší, potkanov a opíc nervové dráhy, predovšetkým v tých oblastiach mozgu, ktoré riadia pamäť a city. Dochádza tým k prestavbe mozgu.

Už krátko po užití môžu vzniknúť psychózy: užívatelia strácajú kontrolu nad myslením a pocitmi, objavujú sa halucinácie alebo panický strach, neraz preceňujú svoje sily, čím môže dôjsť k úrazom. Pri dlhodobom užívaní odoberá extáza telu serotonín. Človek sa už nedokáže sám od seba dobre cítiť (čím vzniká závislosť na droge, keďže iba po požití nastáva pocit pohody) a nedokáže spať, ba čoskoro sa objavia aj depresívne stavy.

Ak sa počas opojenosti vypije naraz priveľa tekutín, môže dôjsť k opuchu mozgu a tým k rýchlej smrti. Obávané sú aj abstinenčné príznaky – môžu trvať až 5 dní a sú 10x horšie ako po alkohole.

Výsledky výskumov hovoria, že takmer všetci mladiství konzumujú popri extáze ešte aj kanabinoidy, neraz i kokaín, LSD alebo speed. Okrem toho vypijú veľa alkoholu. Takémuto kombinovanému užívaniu sa pripisuje väčšina negatívnych následkov. Vtedy môže privodiť smrť už jediná tabletka.

Iné projekty 

Drogy